„Eu, mâine (vineri), între orele 13.00 şi 15.00 am să fiu în staţia de tramvai Piaţa 700 - cu o portavoce în mână. Nu merg să dau în cap nimănui, am să merg să avertizez lumea că mijloacele de transport în comun sunt nesigure. Din solidaritate cu miile de timişoreni furaţi şi tâlhăriţi, am să îndemn călătorii ca din Piaţa 700 să aleagă să meargă pe jos spre casă”, a anunţat Cristian Brâncovan pe pagina sa de Facebook. Anunţul a venit la scurt timp după postarea unui filmuleţ care surprinde o bandă de hoţi care comite, simultan, două furturi într-un tramvai din Timişoara. Toate acestea, la două săptămâni după ce timişoreanul a filmat o altă bandă de hoţi de buzunare împărţind „prada” într-o staţie din Calea Şagului.

„Am să vă rog să aveţi grijă. Din păcate autorităţile locale nu ne sprijină. Încercaţi să fiţi solidari şi cu alţi timişoreni care sunt păgubiţi. Nu faceţi pe eroii, dar nu rămâneţi indiferenţi. Vă rog să căutaţi să faceţi presiunile pe autorităţile de ordine publică să îşi facă datoria. Nu este normal să ne facem dreptate singuri, cu bâta. Doar Poliţia nu vede aceşti hoţi şi tâlhari. Pentru că umblă în grupuri este foarte dificil să faceţi dreptate”, a spus timişoreanul, potrivit www.tion.ro.





Primarul Nicolae Robu a declarat că legea nu îi permite Poliţiei Locale să ia măsuri. „Trebuie să fim absurzi să pretindem că nu se întâmplă lucruri în neregulă în oraşul nostru. Văd că e mare vâlvă că se fură în tramvaie. Ce descoperire e asta? Numai cineva cu mintea pe cine ştie ce orbite nu a ştiut că se fură în tramvaie. Evident că se fură, dar există nişte legi. Ce poate să facă o Poliţie decât să îi prindă pe aceşti hoţi nemernici şi să îi amendeze? Poliţia îi amendează, ei pleacă, nu îşi plătesc amenda, nu poţi să îi execuţi şi în aceeaşi zi sau a doua zi sunt înapoi în tramvaie. Câtă vreme aceşti indivizi nu pot fi trimişi în puşcărie nu este eficienţă. Nu o să dau eu dispoziţie Poliţiei Locale să acţioneze abuziv faţă de aceşti indivizi, care ar merita cu totul alt tratament, dar dacă legea nu pevede, eu nu pot fi abuziv. Îi detest şi pun Poliţia pe ei, numai că ineficienţa vine din faptul că nu poţi să îi pedepseşti. Dacă i-ai putea trimite în puşcărie, imediat s-ar curăţa oraşul”, a declarat primarul Timişoarei.

O responsabilitate în combaterea furturilor din buzunare are şi Poliţia Naţională, care este în măsură să le întocmească şi dosare penale hoţilor prinşi că fură din buzunare. Potrivit unor surse din Poliţie, în ultimul caz, când o bandă de hoţi a fost filmată cum fură două portofele dintr-un tramvai, Poliţia nu poate face cercetări pentru că nimeni nu a depus nicio plângere. Purtătorul de cuvânt al Poliţiei Timiş, Ancuţa Morariu a declarat că „poliţiştii desfăşoară în permenenţă acţiuni de prevenire a furturilor din buzunare”.